Det danske toppar var på vej ud af Super Series Premier-turneringen på hjemmebane, men på imponerende vis fik de vendt opgøret og vandt 23-21 i tredje og afgørende sæt over bulgarske Gabriela og Stefani Stoeva. Da danskerne overlevede den anden matchbold og spillede sig på 20-20, kom Kamilla Rytter Juhl til skade og modtog efterfølgende behandling i flere minutter. Alligevel kom hun tilbage på benene og fuldførte kampen, som blev vundet med sætcifrene 21-18, 14-21, 23-21. Bevægelserne så dog ikke særlig stabile ud, og spørgsmålet er nok, hvorvidt hun er i stand til at spille kvartfinalen fredag.

Referat:
Den danske damedouble med Kamilla Rytter Juhl og Christinna Pedersen er i kvartfinalen i Denmark Open, efter de overlevede tre matchbolde og vandt.